Source: https://domov.sme.sk/c/7841599/sergej-s-a-alexander-s-sa-postavia-opat-pred-sud.html
Timestamp: 2017-09-23 20:52:51+00:00
Document Index: 563539

Matched Legal Cases: ['súd ', 'súd\n', 'súd ', 'súd ', 'súd ', 'súd ']

Sergej S. a Alexander S. sa postavia opäť pred súd - domov.sme.sk
Sergej S. a Alexander S. sa postavia opäť pred súd
Tentokrát ide podľa obžaloby o prípad podplácania bývalého riaditeľa Daňového úradu v Dunajskej Strede Dušana K.
4. jún 2015 o 11:50 SITA
BRATISLAVA. Podnikatelia ruského pôvodu Sergej S. a Alexander S. sa tento mesiac opäť postavia pred sudcu. Na Špecializovanom trestnom súde v Pezinku sa začne 29. júna hlavné pojednávanie v prípade uplácania bývalého riaditeľa Daňového úradu v Dunajskej Strede Dušana K.
Agentúre SITA to potvrdila hovorkyňa súdu Katarína Kudjáková.
Prokurátor Úradu špeciálnej prokuratúry podal 5. mája na súd obžalobu pre prečin podplácania formou spolupáchateľstva. Ide o ďalší prípad, ktorý sa týka nadmerných odpočtov DPH pre firmy rodiny S. Sergej a Alexander S. podľa polície v Šamoríne v roku 2010 po vzájomnej dohode s bývalým riaditeľom Daňového úradu v Dunajskej Strede Dušanom K. a v prítomnosti Márie Z. sľúbili Dušanovi K. vyplatiť desať percent z celkovej sumy vrátenej DPH ako úplatok za to, že ako riaditeľ daňového úradu zabezpečí bezproblémové vyplatenie nadmerných odpočtov.
"Dušan K. na základe požiadavky Sergeja S. aj konal a k vyplateniu nadmerného odpočtu dane z pridanej hodnoty došlo za zdaňovacie obdobie september roku 2009 v celkovej výške 443 310,94 eur," informovala polícia. Potom v lete 2010 Sergej S. za prítomnosti Márie Z. údajne odovzdal Dušanovi K. sľúbený úplatok, a to najmenej 40-tisíc eur v hotovosti.
V decembri 2014 senát ŠTS v Banskej Bystrici Dušanovi K. za prijatie úplatku vymeral trest sedem rokov odňatia slobody nepodmienečne a peňažný trest 30-tisíc eur. Ten sa voči nemu odvolal a tak rozsudok ešte nie je právoplatný.
Na Najvyššom súd SR si tento rok 28. apríla podnikatelia vypočuli právoplatný rozsudok, ktorým ich súd uznal za vinných z podplácania bývalej riaditeľky Daňového úradu v Šamoríne Márie Z. Sergej dostal trest sedem rokov, jeho syn Alexander šesťročný trest.
Pykať budú vo väznici s minimálnym stupňom stráženia. Niekdajšej riaditeľke šamorínskeho daňového úradu Márii Z. tiež sľúbili za vybavenie bezproblémového vyplácania vrátenej DPH desať percent z uplatnených odpočtov.
Odmenu jej v decembri 2010 vypočítali na 290-tisíc eur, Mária Z. napokon dostala 40-tisíc eur v hotovosti. Zvyšných 250-tisíc eur nechala na ďalšie zhodnotenie u podnikateľov s tým, že si ich môže kedykoľvek vyžiadať.
Ďalšia daniarka, bývala riaditeľka Daňového úradu vo Veľkom Mederi Zita Benovicsová, ktorá figuruje v jednej z káuz týchto podnikateľov, pristúpila na dohodu o vine a treste. Dohodu 5. mája schválil Špecializovaný trestný súd v Banskej Bystrici.
Zita Benovicsová dostala za prijatie úplatku 40-tisíc slovenských korún (1 327 eur) peňažný trest dvetisíc eur. Benovicsovej koncom leta 2003 podnikatelia sľúbili úplatok stotisíc korún (3 319 eur).
Ako riaditeľka Daňového úradu mala zabezpečiť bezproblémové vyplatenie bližšie neurčených uplatnených nadmerných odpočtov DPH pre ich tri rodinné firmy so sídlom vo Veľkom Mederi. V októbri 2003 od Sergeja prevzala 40-tisíc slovenských korún (1 327 eur).